

PROJEKTS uz 02.05.2024.

vēlamais datums izskatīšanai: Izglītības komitejā 08.05.2024.

Finanšu komitejā: 22.05.2024.

domē: 30.05.2024.

sagatavotājs: Raivis Pauls

ziņotājs: Raivis Pauls

LĒMUMS

Ādažos, Ādažu novadā

2024.gada 30.maijā **Nr.**«DOKREGNUMURS»

**Par *Nordplus* programmas Jauniešu izglītības programmas projekta īstenošanu**

Carnikavas pamatskola (turpmāk – CPS) ir Ādažu novada pašvaldības dibināta vispārējās izglītības iestāde.

Latvijas ilgtspējīgas attīstības stratēģijas līdz 2030. gadam 160. punkts nosaka, ka vispārējās izglītības iestāžu programmās ir jāintegrē uzņēmējdarbības programmas, lai orientētu jauniešus uz karjeras veidošanu uzņēmējdarbībā, veicinot viņos iniciatīvu, radošumu un uzņēmējspēju, kā arī piedāvājot viņiem iegūt praktiskas zināšanas par uzņēmējdarbības uzsākšanu un vadību.

CPS 2024. gada 1. februārī Zviedrijas Augstākās izglītības padomes izsludinātā *Nordplus* Jauniešu izglītības programmas projektu konkursa ietvaros iesniedza projekta iesniegumu *“Cultural Heritage Trail”* (turpmāk – Projekts).

2024. gada 24. aprīlī Projekts tika atbalstīts, tā īstenošanas laiks ir no 2024. gada septembra līdz 2025. gada augustam. CPS ir Projekta koordinators, bet Audru School (Igaunija) un Vista school (Somija) ir Projekta partneri.

Projekta mērķis ir 2024./2025. mācību gadā organizēt nedēļu garus pieredzes apmaiņas braucienus katras skolas 30 izglītojamajiem un 6 pedagogiem uz Somiju, Igauniju un Latviju ar nolūku iepazīt Projektā iesaistīto valstu atšķirīgo kultūras mantojumu, lai vēlāk integrētu šāda veida programmas formālajā vai neformālajā izglītībā.

Projekta ietvaros tiks īstenoti šādi pasākumi: izglītojamo grupu mobilitāte, kursi un apmācība.

Apstiprinātais finansējums Projektam ir 46 640,00 *euro*. Pēc līguma parakstīšanas Zviedrijas Augstākās izglītības padome izmaksā avansa maksājumu 80 % no kopējās summas un noslēguma maksājumu 6 mēnešu laikā pēc projekta noslēguma atskaites dokumentu saņemšanas.

Projekta īstenošana neradīs finansiālu slogu pašvaldības budžetam, jo pašvaldībai jānodrošina projekta priekšfinansējums 20 %. jeb 9 328,00 *euro* līdz Projekta noslēguma maksājuma saņemšanai, kas tiks atmaksāts pašvaldībai pēc Projekta noslēguma. Priekšfinansējums jāparedz pašvaldības 2025. gada budžetā.

Dalība projektā atbilst Ādažu novada ilgtspējīgas attīstības stratēģijas 2013. – 2037. gadam stratēģiskajam mērķim SM3 “Izglītota sabiedrība un kvalitatīvi pakalpojumi”, kas paredz attīstīt pakalpojumus, lai iedzīvotājiem rastos vēlme dzīvot, mācīties, strādāt un atpūsties, radot iespējas ikvienam iegūt izglītību ar mērķi, lai iedzīvotāji būtu kvalificēti un darba tirgū pieprasīti speciālisti, kā arī aktīvi savas dzīves vides uzlabotāji, kas atbildīgi iesaistās sabiedriskajās aktivitātēs un labprāt pavada brīvo laiku novadā.

Dalība projektā atbilst Ādažu novada Attīstības programmas (2021.-2027.) vidējā termiņa prioritātei “VTP14: Attīstīta sadarbība ar citām pašvaldībām, iestādēm un organizācijām”, rīcības virzienam “RV14.1: Sadarbības veicināšana ar citām pašvaldībām, iestādēm un organizācijām”, uzdevumam “U14.1.10: Īstenot sadarbību ar citām iestādēm”.

Pamatojoties uz Pašvaldību likuma 4. panta pirmās daļas 4. punktu, 5. panta pirmo daļu un, Ādažu novada pašvaldības 2023. gada 14. jūnija saistošo noteikumu Nr. 18/2023 “Ādažu novada pašvaldības nolikums” 47. un 50. punktu, kā arī domes Izglītības, kultūras, sporta un sociālās komitejas 08.05.2024. atzinumu un Finanšu komitejas 22.05.2024. atzinumu, Ādažu novada pašvaldības dome

**NOLEMJ:**

1. Atbalstīt Carnikavas pamatskolas dalību *Nordplus Junior 2024* programmā ar mērķi īstenot projektu Nr. NPJR-2024/10357 *“Cultural Heritage Trail”*.
2. Carnikavas pamatskolas direktoram Raivim PAULAM:
   1. parakstīt projekta finansējuma līgumu ar Zviedrijas Augstākās izglītības padomi;
   2. nodrošināt projekta vadību, gala atskaites sagatavošanu un iesniegšanu finansētājam;
   3. iekļaut Carnikavas pamatskolas 2025. gada budžeta tāmes projektā līdzfinansējumu 9 328,00 *euro* (deviņi tūkstoši trīs simti divdesmit astoņi *euro*, 00 centi) apmērā projekta norišu izdevumu apmaksai.
3. Carnikavas pamatskolas pedagoģei - karjeras konsultantei Arnitai KAMPĀNEI pildīt pašvaldības kontaktpersonas pienākumus projekta ietvaros.
4. Pašvaldības Centrālās pārvaldes Attīstības un projektu nodaļai papildināt pašvaldības Attīstības programmas (2021-2027) Rīcības plāna uzdevumu “U14.1.10: Īstenot sadarbību ar citām iestādēm” ar jaunu pasākumu “C14.1.10.8. *Nordplus* programmas Jauniešu izglītības programmas projekta *“Cultural Heritage Trail”* īstenošana” (atbildīgais – Carnikavas pamatskola; izpildes termiņš 2024.-2025.; Finanšu resursi – ES finansējums, Pašvaldības finansējums; Iznākuma rādītāji – Projekta mērķis ir 2024./2025. mācību gada laikā 30 izglītojamajiem un 6 pedagogiem uz Somiju, Igauniju un Latviju ar nolūku iepazīt šo projektā iesaistīto valstu atšķirīgo kultūras mantojumu, lai vēlāk integrētu šāda veida programmas formālajā un/vai neformālajā izglītībā. Projekta ietvaros tiks īstenoti šādi pasākumi: izglītojamo grupu mobilitāte, kursi un apmācība.
5. Pašvaldības Centrālās pārvaldes Izglītības un jaunatnes nodaļas vadītājai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Izsniegt norakstus: CPS, IJN, APN - @ (?)

R.Pauls, 26344247